महाराष्ट्र विधानसभा चुनाव 2019: अगर 13 साल मंत्री रहने के बावजूद कोई काम नहीं कर पाया तो उसे चूड़ियां पहन लेनी चाहिए: शरद पवार  
पार्टी के पूर्व नेता बबनराव पाचपुते पर तीखा हमले किया
पूर्व राकांपा मंत्री पाचपुते साल 2014 में भाजपा में शामिल हो गए थे
राकांपा उम्मीदवार घनश्याम शेलार के लिए प्रचार करते हुए श्रीगोंदा में कहा
राष्ट्रवादी कांग्रेस पार्टी (राकांपा)  प्रमुख शरद पवार ने पार्टी के पूर्व नेता बबनराव पाचपुते पर तीखा हमले करते हुए बुधवार को कहा कि अगर 13 वर्षों तक मंत्री रहने के बावजूद कोई शख्स काम नहीं कर पाया तो उसे चूड़ियां पहन लेनी चाहिए. पूर्व राकांपा मंत्री पाचपुते साल 2014 में भाजपा में शामिल हो गए थे. वह अहमदनगर जिले में श्रीगोंदा से चुनाव लड़ रहे हैं. पवार ने 21 अक्टूबर को होने वाले महाराष्ट्र विधानसभा चुनाव के मद्देनजर राकांपा उम्मीदवार घनश्याम शेलार के लिए प्रचार करते हुए श्रीगोंदा में यह टिप्पणी की.
चुनावी सभा को संबोधित करते हुए शरद पवार ने कहा, ‘पाचपुते ने हाल ही में एक रैली में कहा कि जब वह कांग्रेस-राकांपा सरकार में 13 वर्षों तक मंत्री थे तो उनके पास केवल हस्ताक्षर करने का अधिकार था. लेकिन जब कोई मंत्री किसी चीज पर हस्ताक्षर करता है तो वह आदेश बन जाता है, हस्ताक्षर के साथ ही काम को मंजूरी मिलती है.' पूर्व केंद्रीय मंत्री ने कहा, ‘तो हम क्या कह सकते हैं अगर कोई कहता है कि उसके पास हस्ताक्षर करने का अधिकार था लेकिन वह कुछ नहीं कर पाया? अगर वह मंत्री रहने के बावजूद लोगों के लिए कुछ नहीं कर सकता तो उसे चूड़ियां पहन लेनी चाहिए.' 
वहीं बीड विधानसभा क्षेत्र में राकांपा उम्मीदवार संदीप क्षीरसागर के लिए प्रचार करते हुए पवार ने पार्टी के एक और पूर्व मंत्री तथा मौजूदा मंत्री जयदत्त क्षीरसागर पर भी निशाना साधा.